ПРЕДЛОГ
На основу члана 6. став 1. Закона о техничким захтевима за производе и оцењивању усаглашености („Службени гласник РС”, број 36 /09),
Министар привреде доноси
ПРАВИЛНИК О ЕЛЕКТРИЧНОЈ ОПРЕМИ НАМЕЊЕНОЈ ЗА УПОТРЕБУ У ОКВИРУ ОДРЕЂЕНИХ ГРАНИЦА НАПОНА
I. ОПШТЕ ОДРЕДБЕ
Предмет
Члан 1.

Циљ овог правилника је да обезбеди да електрична опрема на тржишту испуњава захтеве који пружају висок ниво заштите здравља и безбедности људи, домаћих животиња и имовине, као и да обезбеди функционисање тржишта електричне опреме.
Значење појединих израза
Члан 2.

Поједини изрази који се употребљавају у овом правилнику имају следеће значење:

1) испорука на тржишту је свако чињење доступним електричне опреме на тржишту Републике Србије ради дистрибуције, потрошње или употребе, у оквиру трговачке делатности, са или без накнаде;
2) стављање на тржиште је прва испорука електричне опреме на тржишту Републике Србије;

3) произвођач је предузетник или правно лице које израђује електричну опрему или даје да се електрична опрема пројектује и изради са циљем да је стави на тржиште под својим пословним именом или трговачким знаком;
4) заступник је предузетник или правно лице регистровано у Републици Србији које је произвођач писмено овластио да у његово име извршава одређене обавезе прописане овим правилником;
5) увозник је предузетник или правно лице регистровано у Републици Србији које ставља на тржиште Републике Србије електричну опрему из других земаља;

6) дистрибутер је предузетник или правно лице регистровано у Републици Србији које је укључено у ланац испоруке и које испоручује на тржишту електричну опрему, а није произвођач или увозник;

7) испоручилац је произвођач, заступник, увозник или дистрибутер;

8) техничка спецификација је документ у коме се утврђују технички захтеви које треба да испуни електрична опрема;

9) хармонизовани стандард је европски стандард који је донет на основу захтева Европске комисије за примену у хармонизованом законодавству Европске уније;

10) оцењивање усаглашености је поступак којим се утврђује да ли су за електричну опрему испуњени безбедносни циљеви из члана 5. и Прилога 1 овог правилника;

11) опозив је свака активност или мера којом се врши повраћај електричне опреме која је већ испоручена крајњем кориснику;

12) повлачење је свака активност или мера којом се спречава да се електрична опрема у ланцу испоруке испоручи на тржишту;

13) хармонизовано законодавство Европске уније је законодавство Европске уније којим се усаглашавају услови за стављање производа на тржиште;
14) знак усаглашености је ознака коју произвођач ставља на електричну опрему и којом потврђује да је та електрична опрема усаглашена са захтевима свих прописа којима је утврђена обавеза стављања тог знака.

Други изрази који се употребљавају у овом правилнику, а нису дефинисани у ставу 1. овог члана, имају значење дефинисано законима којима се уређују технички захтеви за производе и оцењивање усаглашености, општа безбедност производа, тржишни надзор, акредитација и стандардизација.
Примена
Члан 3.


Овај правилник примењује се на електричну опрему намењену за употребу у границама напона између 50 V и 1000 V за наизменичну струју и између 75 V и 1500 V за једносмерну струју, осим електричне опреме и појава из члана 4. овог правилника (у даљем тексту: електрична опрема).
Електрична опрема и појаве на које се не примењује правилник
Члан 4.
Овај правилник се не примењује на следећу електричну опрему и појаве:

1) електричну опрему која се користи у експлозивној атмосфери;

2) електричну опрему која се користи у радиолошке и медицинске сврхе;

3) делове електричне опреме за лифтове за дизање терета и људи;

4) бројила електричне енергије;

5) прикључнице и утикаче за употребу у домаћинству;

6) уређаје за контролу електричних ограда;

7) радио-електричне сметње;

8) специјализовану електричну опрему за употребу на бродовима, авионима или железници која испуњава захтеве за безбедност прописане од стране одговарајућих међународних организација;

9) опрему израђену по мери, намењену стручњацима искључиво за употребу на местима на којима се обављају истраживачке и развојне делатности и у те сврхе.

Испорука на тржишту 
Члан 5.

Електрична опрема може бити испоручена на тржишту Републике Србије само ако, када је израђена у складу с добром инжењерском праксом у области безбедности која је на снази у Републици Србији, не угрожава здравље и безбедност људи, домаћих животиња или имовине, под условом да је исправно уграђена, одржавана и да се користи за предвиђену намену.

Битни елементи безбедносних циљева из става 1. овог члана садржани су у Прилогу 1 овог правилника.

Слободан промет
Члан 6.

Електрична опрема која која је усаглашена са овим правилником испоручује се на тржишту слободно, без икаквих ограничења.
Захтеви за прикључивање електричне опреме на мрежу или
за испоруку електричне енергије
Члан 7.

Енергетски субјекти, који у смислу закона којим се уређује област енергетике, обављају дистрибуцију и испоруку електричне енергије, не могу корисницима електричне опреме постављати строже захтеве за безбедност електричне опреме за прикључивање на мрежу или за испоруку електричне енергије, од оних који су прописани чланом 5. и Прилогом 1 овог правилника.

II. ОБАВЕЗЕ ИСПОРУЧИЛАЦА
Обавезе произвођача
Члан 8.

Произвођач је дужан да: 

1) обезбеди да је електрична опрема коју ставља на тржиште пројектована и израђена у складу са безбедносним циљевима из члана 5. и Прилога 1 овог правилника; 

2) сачини техничку документацију из Прилога 2 овог правилника (у даљем тексту: техничка документација) и спроведе или обезбеди да буде спроведен поступак оцењивања усаглашености електричне опреме у складу са Прилогом 2 овог правилника, као и да, ако електрична опрема испуњава безбедносне циљеве из члана 5. и Прилога 1 овог правилника, сачини декларацију о усаглашености из члана 17. овог правилника (у даљем тексту: декларација о усаглашености) и стави на електричну опрему знак усаглашености; 

3) чува техничку документацију и декларацију о усаглашености у периоду од десет година након стављања електричне опреме на тржиште;

4) (1) обезбеди одговарајуће поступке којима се остварује континуираност испуњености захтева овог правилника у случају серијске производње електричне опреме, при чему на одговарајући начин, узима у обзир измене настале у пројекту или карактеристикама електричне опреме, као и измене у примењеним стандардима или другим техничким спецификацијама на основу којих је декларисана усаглашеност електричне опреме;


(2) када је то одговарајуће, с обзиром на ризике које електрична опрема представља, а у циљу заштите здравља и безбедности, врши испитивање узорака електричне опреме на тржишту, проверава оправданост рекламација и, ако је потребно, води регистар рекламација и регистар неусаглашене и опозване електричне опреме и о томе обавештава дистрибутере;
5) обезбеди да је електрична опрема коју ставља на тржиште означена бројем типа, шарже или серије или неким другим податком који омогућава њену идентификацију или, у случајевима када то не допуштају димензије или карактеристике електричне опреме, да су идентификациони подаци наведени на њеној амбалажи или у документацији која је прати;

6) обезбеди да је на електричној опреми или, када то није могуће, на њеној амбалажи или у документацији која је прати, наведено његово пословно име или трговачки знак и поштанска адреса за контакт, на српском језику или на језику лако разумљивом крајњим корисницима и надлежном органу тржишног надзора;

7) обезбеди да електричну опрему прате јасна и разумљива упутства и безбедносне информације на српском језику или на језику лако разумљивом потрошачима и другим крајњим корисницима;

8) предузима, без одлагања, неопходне корективне мере како би се електрична опрема, коју је ставио на тржиште, а која није усаглашена или постоје разлози да сматра да није усаглашена са овим правилником, усагласила са овим правилником, повукла или, ако је потребно, опозвала и, ако та електрична опрема представља ризик, о томе надлежном органу тржишног надзора, без одлагања, доставља обавештење, које садржи и податке о неусаглашености и предузетим корективним мерама;

9) доставља надлежном органу тржишног надзора, на образложен захтев, све информације и документацију, у штампаном или електронском облику на језику лако разумљивом надлежном инспектору, неопходну за доказивање усаглашености електричне опреме са овим правилником и сарађује са тим органом, на захтев, у свим предузетим мерама ради отклањања ризика који представља електрична опрема коју је ставио на тржиште.

Обавезе заступника
Члан 9.

Произвођач може да овласти заступника да, у његово име, извршава одређене обавезе из овог правилника.

Произвођач не може овластити заступника да извршава обавезе из члана 8. став 1. тачка 1) овог правилника, као ни обавезу сачињавања техничке документације из члана 8. став 1. тачка 2) овог правилника.

Заступник је дужан да извршава обавезе за које је овлашћен од произвођача, а заступнику овлашћењем мора бити омогућено најмање да: 

1) чува декларацију о усаглашености и техничку документацију и стави је на располагање надлежном органу тржишног надзора у периоду од десет година након стављања електричне опреме на тржиште;

2) доставља надлежном органу тржишног надзора, на образложен захтев, све информације и документацију неопходну за доказивање усаглашености електричне опреме;

3) сарађује са надлежним органом тржишног надзора, на захтев, у свим предузетим мерама ради отклањања ризика који представља електрична опрема која је обухваћена овлашћењем.

Обавезе увозника
Члан 10.

Увозник је дужан да:

1) ставља на тржиште искључиво електричну опрему која је усаглашена са овим правилником;

2) (1) обезбеди, пре стављање електричне опреме на тржиште, да је произвођач спровео поступак оцењивања усаглашености у складу са Прилогом 2 овог правилника, да је сачинио техничку документацију, да је на електричну опрему стављен знак усаглашености и да је прати прописана документација, као и да је произвођач испунио захтеве из члана 8. став 1. тач. 5) и 6) овог правилника;


(2) у случају да сматра да електрична опрема не испуњава или постоје разлози да сматра да не испуњава безбедносне циљеве из члана 5. и Прилога 1 овог правилника, стави ту електричну опрему на тржиште тек након што буде усаглашена са тим циљевима, као и да, ако та електрична опрема представља ризик, о томе обавести произвођача и надлежни орган тржишног надзора;

3) обезбеди да је на електричној опреми или, када то није могуће, на њеној амбалажи или у документацији која је прати наведено његово пословно име или трговачки знак и поштанска адреса за контакт на српском језику или језику лако разумљивом крајњим корисницима и надлежном органу тржишног надзора;

4) обезбеди да електричну опрему прате јасна и разумљива упутства и безбедносне информације на српском језику или на језику лако разумљивом потрошачима и другим крајњим корисницима;

5) обезбеди да, док је електрична опрема под његовом одговорношћу, услови складиштења или транспорта не угрозе усаглашеност електричне опреме са безбедносним циљевима из члана 5. и Прилога 1 овог правилника; 

6) када је то одговарајуће с обзиром на ризике које електрична опрема представља, а у циљу заштите здравља и безбедности, врши испитивање узорака електричне опреме на тржишту, проверава оправданост рекламација и, ако је потребно, води регистар рекламација и регистар неусаглашене и опозване електричне опреме и о томе обавештава дистрибутере;

7) предузима, без одлагања, неопходне корективне мере како би се електрична опрема, коју је ставио на тржиште, а која није усаглашена или постоје разлози да сматра да није усаглашена са овим правилником, усагласила са овим правилником, повукла или, ако је потребно, опозвала и, ако та електрична опрема представља ризик, о томе надлежном органу тржишног надзора, без одлагања, доставља обавештење које садржи и податке о неусаглашености и предузетим корективним мерама;

8) чува примерак декларације о усаглашености и ставља је на располагање надлежним органима тржишног надзора и обезбеђује да тим органима, на њихов захтев, буде доступна техничка документација, у периоду од десет година након стављања електричне опреме на тржиште;

9) доставља надлежном органу тржишног надзора, на образложен захтев, све информације и документацију, у штампаном или електронском облику, на језику лако разумљивом надлежном инспектору, неопходну за доказивање усаглашености електричне опреме са овим правилником и сарађује са тим органом, на захтев, у свим предузетим мерама ради отклањања ризика који представља електрична опрема коју је ставио на тржиште.

Обавезе дистрибутера
Члан 11.

Дистрибутер је дужан да:

1) има у виду захтеве овог правилника када испоручује електричну опрему на тржишту;

2) (1) утврди, пре испоруке електричне опреме на тржишту, да је електрична опрема означена знаком усаглашености, да је прати прописана документација и упутства и безбедносне информације, на српском језику или на језику лако разумљивом потрошачима и другим крајњим корисницима, као и да су произвођач и увозник испунили захтеве из члана 8. став 1. тач. 5) и 6) и члана 10. став 1. тач. 3) овог правилника;


(2) у случају да сматра да електрична опрема не испуњава или постоје разлози да сматра да не испуњава безбедносне циљеве из члана 5. и Прилога 1 овог правилника, испоручи електричну опрему на тржишту тек након што буде усаглашена са тим циљевима, као и да, ако електрична опрема представља ризик, о томе обавести произвођача или увозника и надлежни орган тржишног надзора;

3) обезбеди да, док је електрична опрема под његовом одговорношћу, услови складиштења или транспорта не угрозе усаглашеност електричне опреме са безбедносним циљевима из члана 5. и Прилога 1 овог правилника; 

4) обезбеди да буду предузете неопходне корективне мере како би се електрична опрема, коју је испоручио на тржишту, а за коју сматра да није усаглашена или постоје разлози да сматра да није усаглашена са овим правилником, усагласила са овим правилником, повукла или, ако је потребно, опозвала и, ако та електрична опрема представља ризик, о томе надлежном органу тржишног надзора, без одлагања, доставља обавештење које садржи и податке о неусаглашености и предузетим корективним мерама;

5) доставља надлежном органу тржишног надзора, на образложен захтев, све информације и документацију, у штампаном или електронском облику, неопходну за доказивање усаглашености електричне опреме са овим правилником и сарађује са тим органима, на захтев, у свим предузетим мерама ради отклањања ризика који представља електрична опрема коју је испоручио на тржишту.

Случајеви у којима обавезе произвођача преузимају увозници и дистрибутери
Члан 12.

Увозник или дистрибутер сматра се произвођачем и преузима његове обавезе из члана 8. овог правилника, ако електричну опрему стави на тржиште под својим пословним именом или трговачким знаком или ако измени електричну опрему која је већ стављена на тржиште у мери која може да утиче на усаглашеност електричне опреме са овим правилником.

Утврђивање идентитета испоручилаца
Члан 13.

Испоручилац надлежном органу тржишног надзора, на захтев, даје податке о идентитету:

1) сваког испоручиоца који му је испоручио електричну опрему;

2) сваког испоручиоца којем је испоручио електричну опрему.

Испоручилац мора бити у стању да пружи податке из става 1. овог члана десет година након што му је испоручена електрична опрема и десет година након што је испоручио електричну опрему.

III. УСАГЛАШЕНОСТ ЕЛЕКТРИЧНЕ ОПРЕМЕ
Претпоставка усаглашености на основу
српских стандарда којима се преузимају хармонизовани стандарди
Члан 14.

Претпоставља се да електрична опрема која испуњава захтеве српских стандарда или њихових делова, којима су преузети одговарајући хармонизовани стандарди, односно њихови делови, чији се списак (у даљем тексту: списак стандарда) саставља и објављује у складу са законом којим се уређују технички захтеви за производе и оцењивање усаглашености, испуњава и безбедносне циљеве из члана 5. и Прилога 1 овог правилника који су обухваћени тим стандардима, односно њиховим деловима.
Претпоставка усаглашености на основу међународних стандарда
Члан 15.

У случају да српски стандарди из члана 14. овог правилника нису утврђени и објављени, за потребе испоруке на тржишту и слободног промета електричне опреме, претпоставља се да електрична опрема испуњава безбедносне циљеве из члана 5. и Прилога 1 овог правилника ако је израђена у складу са захтевима за безбедност из међународних стандарда донетих од стране Међународне електротехничке комисије (IEC), а који су објављени у списку стандарда из члана 14. овог правилника.
Претпоставка усаглашености на основу националних стандарда
Члан 16.

У случају да стандарди из чл. 14. и 15. овог правилника нису утврђени и објављени, за потребе испоруке на тржишту и слободног промета електричне опреме, претпоставља се да електрична опрема испуњава безбедносне циљеве из члана 5. и Прилога 1 овог правилника ако је израђена у складу са захтевима за безбедност из националних стандарда Републике Србије или државе у којој је произведена, ако они обезбеђују ниво безбедности једнак нивоу који се захтева у Републици Србији.

Декларација о усаглашености
Члан 17.

Декларацијом о усаглашености потврђује се испуњеност безбедносних циљева из члана 5. и Прилога 1 овог правилника.

Декларација о усаглашености сачињава се на српском језику по моделу из Прилога 4 овог правилника тако да садржи елементе утврђене у Прилогу 2 овог правилника и редовно се ажурира.

Изузетно, за електричну опрему која се увози у Републику Србију, уколико декларација о усаглашености није сачињена на српском језику, лице које ставља ту електричну опрему на тржиште обезбеђује њен превод на српски језик.

Уколико се на електричну опрему примењује више прописа којима је утврђена обавеза сачињавања декларације о усаглашености, сачињава се јединствена декларација о усаглашености у складу са свим примењеним прописима, која садржи и позивање на све те прописе, при чему се под јединственом декларацијом о усаглашености сматра и скуп свих декларација о усаглашености у складу са појединачним примењеним прописима.

Сачињавањем декларације о усаглашености произвођач преузима одговорност за усаглашеност електричне опреме са захтевима овог правилника.

Потврда о усаглашености 

Члан 18.

Пре стављања електричне опреме на тржиште, произвођач, његов заступник или увозник за ту електричну опрему, у складу са поступком из Прилога 3 овог правилника, обезбеђује потврду о усаглашености или извод из евиденције о издатим потврдама о усаглашености од тела за оцењивање усаглашености које је именовано за обављање послова оцењивања усаглашености електричне опреме са безбедносним циљевима из члана 5. и Прилога 1 овог правилника (у даљем тексту: именовано тело).

Обавеза прибављања исправа из става 1. овог члана не односи се на електричну опрему за коју су захтеви за безбедност уређени посебним техничким прописима, а који се у погледу захтева у вези са ризицима од електричних опасности позивају на примену овог правилника.

Потврда о усаглашености важи за исти тип, односно модел електричне опреме истог произвођача пет година од дана њеног издавања.

Означавање усаглашености 

Члан 19.

Електрична опрема која је усаглашена са овим правилником, пре стављања на тржиште, означава се знаком усаглашености из Прилога 5 овог правилника.

Знак усаглашености ставља се на електричну опрему или њену натписну плочицу тако да буде видљив, читљив и неизбрисив, а уколико то није могуће или није оправдано због карактеристика електричне опреме, на њену амбалажу или документацију која је прати.
IV. ИМЕНОВАЊЕ ТЕЛА ЗА ОЦЕЊИВАЊЕ УСАГЛАШЕНОСТИ
Захтеви за именована тела
Члан 20.

Тело за оцењивање усаглашености може да обавља послове оцењивања усаглашености електричне опреме са безбедносним циљевима из члана 5. и Прилога 1 овог правилника ако испуњава захтеве из Прилога 6 овог правилника и ако је именовано у складу са законом којим се уређују технички захтеви за производе и оцењивање усаглашености и прописом донетим на основу тог закона.

Претпоставка о испуњености захтева за именована тела
Члан 21.

Претпоставља се да тело за оцењивање усаглашености које докаже испуњеност захтева одговарајућих српских стандарда или делова тих стандарда, испуњава и захтеве из Прилога 6 овог правилника, у мери у којој су ти захтеви обухваћени наведеним стандардима.


Одговарајући српски стандарди из става 1. овог члана су српски стандарди којима су преузети релевантни хармонизовани стандарди који садрже захтеве за тела за оцењивање усаглашености.


  Рад именованог тела
Члан 22.

Именовано тело спроводи оцењивање усаглашености у складу са поступком из Прилога 3 овог правилника.

Приликом спровођења поступка оцењивања усаглашености из става 1. овог члана, именовано тело:

1) спроводи оцењивање усаглашености у обиму који је потребан, односно на сразмеран начин и без беспотребног оптерећивања испоручиоца;

2) обавља активности оцењивања усаглашености економично и ефикасно, узимајући у обзир одговарајуће аспекте организације испоручиоца и електричне опреме чију усаглашеност оцењује, као што су: величина, делатност и структура испоручиоца, ниво сложености технологије предметне електричне опреме, масовна или серијска природа производног процеса;

3) спроводи оцењивање усаглашености на стручан и професионалан начин, односно поштује нивое строгости и потребне нивое заштите који се захтевају за усаглашеност електричне опреме са овим правилником;

4) одбије издавање исправе о усаглашености и захтева од испоручиоца предузимање одговарајућих корективних мера, ако оцењивањем усаглашености утврди да електрична опрема не испуњава безбедносне циљеве из члана 5. и Прилога 1 овог правилника, односно захтеве примењених стандарда или других примењених техничких спецификација;

5) захтева од испоручиоца предузимање одговарајућих корективних мера и, ако је потребно суспендује или повлачи исправу о усаглашености коју је издало, ако приликом праћења усаглашености електричне опреме, након издавања исправе о усаглашености, утврди да та електрична опрема више не испуњава захтеве овог правилника;

6) ограничава, суспендује или повлачи исправу о усаглашености, како је одговарајуће, ако испоручилац не предузме захтеване корективне мере или ако утврди да примена тих мера није довела до усаглашености електричне опреме са захтевима овог правилника.

Обавеза именованих тела у погледу обавештавања
Члан 23.

Именовано тело обавештава орган надлежан за именовање о:

1) сваком одбијању издавања, ограничавању, суспензији или повлачењу исправе о усаглашености у складу са овим правилником; 
2) свакој измењеној околности која може да утиче на обим и услове именовања у складу са овим правилником;

3) сваком захтеву надлежног органа тржишног надзора за достављање информација у вези са активностима оцењивања усаглашености;

4) спроведеним активностима оцењивања усаглашености у складу са обимом именовања и било којој другој спроведеној активности, укључујући прекограничне активности и подуговарање, на захтев органа надлежног за именовање.
Обавештење из става 1. тачка 1) овог члана, доставља се и надлежном органу тржишног надзора.
Именовано тело обавештава друга именована тела која спроводе активности оцењивања усаглашености за исту електричну опрему о документима који су резултат оцењивања усаглашености, на њихов захтев. 
V. ТРЖИШНИ НАДЗОР И ЗАШТИТНА КЛАУЗУЛА 

Тржишни надзор 
Члан 24.

Тржишни надзор електричне опреме спроводи се у складу са законима којима се уређују тржишни надзор и технички захтеви за производе и оцењивање усаглашености.

Заштитна клаузула
Члан 25.

Испорука или употреба електричне опреме која је испоручена на тржишту, чија је усаглашеност оцењена у складу са овим правилником, на коју је стављен знак усаглашености и за коју је сачињена декларација о усаглашености, коју прате упутства и безбедносне информације и која се користи у складу са предвиђеном наменом или у условима који се могу разумно предвидети, а за коју се утврди да представља ризик за здравље и безбедност људи, домаћих животиња или имовине, може се ограничити или забранити или та електрична опрема може бити повучена или опозвана, у складу са законима којима се уређују технички захтеви за производе и оцењивање усаглашености и тржишни надзор и овим правилником.
Поступање са електричном опремом која представља ризик
Члан 26.
Ако има довољно разлога да сматра да електрична опрема представља ризик за здравље и безбедност људи или домаћих животиња или за имовину, орган тржишног надзора врши провере са циљем утврђивања да ли та електрична опрема испуњава све применљиве захтеве овог правилника, а испоручиоци те електричне опреме сарађују са тим органом у мери која је неопходна за остваривање наведеног циља.

Ако се, у вршењу провера из става 1. овог члана, утврди да електрична опрема није усаглашена са овим правилником, орган тржишног надзора, без одлагања, предузима мере у складу са законом, како би испоручилац, у разумном временском року, предузео неопходне корективне радње ради усаглашавања електричне опреме са тим захтевима, повлачења електричне опреме или опозива електричне опреме, о чему одлучује сразмерно ризику који електрична опрема представља.

Ако је за електричну опрему из става 2. овог члана издата исправа о усаглашености у складу са овим правилником, орган тржишног надзора о утврђеној неусаглашености обавештава именовано тело које је издало ту исправу.

Ако орган тржишног надзора сматра да утврђена неусаглашеност електричне опреме може да има ефекте и изван територије Републике Србије, о резултатима извршених провера и мерама које је тај орган наложио испоручиоцима обавештавају се Европска комисија и државе чланице Европске уније, у складу са законом којим се уређује тржишни надзор.

Испоручилац обезбеђује да неопходне корективне радње из става 2. овог члана буду предузете за сву неусаглашену електричну опрему коју је испоручио на тржишту.

Ако испоручилац не предузме неопходне корективне радње у року из става 2. овог члана, орган тржишног надзора предузима мере, у складу са законом, којима се ограничава или забрањује испорука електричне опреме на тржишту или којима се одређује повлачење или опозив електричне опреме са тржишта, а о предузетим мерама обавештавају се Европска комисија и државе чланице Европске уније, у складу са законом којим се уређује тржишни надзор.

Обавештење из става 6. овог члана садржи све распложиве детаљне информације, укључујући податке неопходне за идентификацију неусаглашене електричне опреме, податке о пореклу електричне опреме, природи наводне неусаглашености и ризицима које електрична опрема представља, врсти и трајању предузетих мера, изјашњењима и аргументацији које је доставио испоручилац, а нарочито закључке органа тржишног надзора о томе да ли је неусаглашеност електричне опреме настала као последица:

1) неиспуњења безбедносних циљева из члана 5. и Прилога 1 овог правилника; или
2) недостатака у хармонизованим стандардима, односно међународним или националним стандардима који пружају претпоставку о усаглашености у складу са чл. 14-16. овог правилника.

Формална неусаглашеност електричне опреме
Члан 27.

Не доводећи у питање одредбе из члана 26. овог правилника, орган тржишног надзора, у складу са законом, предузима меру којом се од испоручиоца електричне опреме захтева да утврђену неусаглашеност отклони у одређеном року, у случају да утврди неку од следећих неусаглашености:

1) одсуство знака усаглашености;

2) стављање знака усаглашености супротно одредбама из члана 19. овог правилника;

3) несачињавање декларације о усаглашености;

4) сачињавање декларације о усаглашености супротно одредбама из члана 17. и Прилога 4 овог правилника;

5) недоступност или некомплетност техничке документације;

6) одсуство, некомплетност или нетачност информација из члана 8. став 1. тач. 6) и члана 10. став 1. тач. 3) овог правилника;

7) неиспуњавање других административних захтева из чл. 8. 10. и 18. овог правилника;
У случају неотклањања или понављања неусаглашености из става 1. овог члана орган тржишног надзора предузима, у складу са законом, мере којима се ограничава или забрањује испорука електричне опреме на тржишту или којима се одређује повлачење или опозив електричне опреме са тржишта. 
VI. УСКЛАЂЕНОСТ СА ПРОПИСИМА ЕВРОПСКЕ УНИЈЕ
Члан 28.

Овај правилник је усклађен са Директивом 2014/35/ЕУ Европског парламента и Савета од 26. фебруара 2014. године о усаглашавању прописа држава чланица о електричној опреми намењеној за употребу у оквиру одређених граница напона.

VII. ПРЕЛАЗНЕ И ЗАВРШНЕ ОДРЕДБЕ
Члан 29.

Од дана ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за електричну опрему на коју се примењује овај правилник или, ако тај уговор не буде закључен, од дана приступања Републике Србије Европској унији, у свим одредбама и насловима из овог правилника у којима се наводе, речи: „знак усаглашености” имаће значење: „CЕ знак”, а речи: „декларација о усаглашености” имаће значење: „ЕУ декларација о усаглашености”. 

Од дана приступања Републике Србије Европској унији, у чл. 2. и 5. овог правилника речи: „Република Србија“ имаће значење: „Европска унија“.
Члан 30.

Од дана почетка примене овог правилника до дана ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за електричну опрему на коју се примењује овај правилник или, ако тај уговор не буде закључен, до дана приступања Републике Србије Европској унији, означавање усаглашености електричне опреме обавља се стављањем Српског знака усаглашености у складу са овим правилником и посебним прописима.

Од дана ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за електричну опрему на коју се примењује овај правилник или, ако тај уговор не буде закључен, од дана приступања Републике Србије Европској унији, означавање усаглашености електричне опреме обавља се стављањем CЕ знака у складу са овим правилником и посебним прописима.

Изузетно од става 2. овог члана, електрична опрема која је усаглашена са овим правилником и која се даном ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за електричну опрему на коју се примењује овај правилник или, ако тај уговор не буде закључен, даном приступања Републике Србије Европској унији, налази на залихама испоручилаца, а није означена CЕ знаком, може да се испоручује на територији Републике Србије до истека тих залиха, а најкасније две године од дана приступања Републике Србије Европској унији.
Члан 31.

Даном ступања на снагу потврђеног међународног уговора о оцењивању усаглашености и прихватању индустријских производа са Европском унијом (АCАА споразум) за електричну опрему на коју се примењује овај правилник или, ако тај уговор не буде закључен, даном приступања Републике Србије Европској унији, престају да се примењују одредбе члана 18, Прилога 3, тачке 7. Прилога 4 и главе IV овог правилника.

Члан 32.

Даном почетка примене овог правилника престаје да важи Правилник о електричној опреми намењеној за употребу у оквиру одређених граница напона („Службени гласник РС”, број 13/10).

Тела за оцењивање усаглашености која су именована у складу са прописом из става 1. овог члана, обављају те послове, у складу са чланом 18. овог правилника, од дана почетка примене овог правилника до окончања поступка именовања у складу са овим правилником.

Тела за оцењивање усаглашености из става 2. овог члана, могу да, органу надлежном за именовање поднесу захтев за именовање у складу са овим правилником најкасније до дана почетка његове примене.

Тела за оцењивање усаглашености из става 1. овог члана, која не поднесу захтев за именовање у року из става 3. овог члана, односно тела за оцењивање усаглашености за која орган надлежан за именовање, по поднетом захтеву, утврди да не испуњавају захтеве из овог правилника, неће моћи да обављају послове оцењивања усаглашености као именована тела у складу са овим правилником.

Исправе о усаглашености које су, до дана почетка примене овог правилника, тела из става 2. овог члана издала са роком важења, важе до истека рока на који су издате, а исправе о усаглашености које су на основу тог прописа издате без рока важења, важе годину дана од дана почетка примене овог правилника.

Члан 33.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 20. априла 2017. године.
     ПРИЛОГ 1

БИТНИ ЕЛЕМЕНТИ БЕЗБЕДНОСНИХ ЦИЉЕВА ЗА ЕЛЕКТРИЧНУ ОПРЕМУ НАМЕЊЕНУ ЗА УПОТРЕБУ У ОКВИРУ ОДРЕЂЕНИХ ГРАНИЦА НАПОНА
1. Општи услови 

1) на електричној опреми или, ако то није могуће, на документу који прати ову опрему, морају бити означене битне карактеристике чије ће познавање и препознавање обезбедити да се та опрема користи безбедно и у складу са предвиђеном наменом; 

2) електрична опрема и њене компоненте израђују се тако да се осигура њихова безбедна и правилна монтажа и прикључивање;

3) електрична опрема пројектује се и израђује тако да обезбеђује заштиту од опасности из тач. 2. и 3. овог прилога, под условом да се та опрема употребљава у складу са предвиђеном наменом и да се правилно одржава.

2. Заштита од опасности које могу настати од електричне опреме
У складу са тачком 1. овог прилога примењују се техничке мере које обезбеђују да:

1) људи и домаће животиње буду на одговарајући начин заштићени од опасности од физичких повреда или друге штете коју може проузроковати директан или индиректан додир са деловима електричне опреме под напоном;

2) не настају температуре, електрични лукови или зрачења која би могла проузроковати опасност;

3) људи, домаће животиње и имовина буду на одговарајући начин заштићени од неелектричних опасности за које је из праксе познато да могу бити проузроковане електричном опремом;

4) изолација мора бити одговарајућа за предвидиве услове.

3. Заштита од опасности које могу проузроковати спољни утицаји на електричну опрему
У складу са тачком 1. овог прилога примењују се техничке мере које обезбеђују да електрична опрема:

1) испуњава очекиване механичке захтеве, тако да не доводи у опасност људе, домаће животиње и имовину;

2) буде отпорна на немеханичке утицаје у предвидивим условима окружења тако да не доводи у опасност људе, домаће животиње и имовину;

3) не доводи у опасност људе, домаће животиње и имовину у предвидивим условима преоптерећења.
ПРИЛОГ 2
МОДУЛ А: ИНТЕРНА КОНТРОЛА ПРОИЗВОДЊЕ
1. Интерна контрола производње је поступак оцењивања усаглашености којим произвођач испуњава обавезе из тач. 2, 3. и 4. овог прилога и обезбеђује и изјављује, искључиво на сопствену одговорност, да је предметна електрична опрема усаглашена са захтевима из овог правилника који се на њу примењују.

2. Техничка документација
Произвођач сачињава техничку документацију која мора да омогући да се оцени усаглашеност електричне опреме са захтевима који се на ту електричну опрему примењују, као и да обухвати адекватну анализу и процену ризика.

Техничка документација мора да садржи прецизно наведене захтеве који се на електричну опрему примењују, а у мери у којој је потребно за оцењивање усаглашености, техничка документација мора да обухвати пројекат, израду и рад производа, и да садржи:

· општи опис електричне опреме;

· пројектне и радионичке цртеже и шеме спајања компонената, подсклопова, струјних кола итд.;

· описе и објашњења неопходна за разумевање наведених цртежа и шема, као и рада електричне опреме;

· листу стандарда из чл. 14-16. овог правилника, примењених у целости или делимично, а ако ти стандарди нису нису примењени, детаљан опис са пратећим доказима о адекватности примењених решења за испуњавање безбедносних циљева из овог правилника, укључујући и списак примењених релевантних техничких спецификација. У случају делимичне примене стандарда из чл. 14-16 овог правилника, у техничкој документацији мора да буде назначено који делови су примењени;

· резултате изведених пројектних прорачуна, спроведених испитивања, итд.;

· извештаје о испитивању.

3. Производња
Произвођач предузима све мере које су потребне да производни процес и његово надгледање обезбеде усаглашеност израђене електричне опреме са техничком документацијом из тачке 2. овог прилога и захтевима овог правилника који се на ту електричну опрему примењују.

4. Знак усаглашености и декларација о усаглашености
4.1.
Произвођач ставља знак усаглашености на сваку појединачну електричну опрему која је усаглашена са одговарајућим захтевима из овог правилника.

4.2.
Произвођач сачињава декларацију о усаглашености за сваки модел електричне опреме и чува је, заједно са техничком документацијом из тачке 2. овог прилога, тако да буду доступни надлежним органима, најмање десет година након што је последњи комад тог модела електричне опреме стављен на тржиште.

У декларацији о усаглашености идентификује се електрична опрема за коју је сачињена.

Примерак декларације о усаглашености се, на захтев, ставља на располагање надлежним органима.

5. Заступник
Обавезе произвођача из тачке 4. овог прилога, у његово име и на његову одговорност, може да испуни његов заступник ако је то наведено у овлашћењу.

ПРИЛОГ 3
ПОТВРДА О УСАГЛАШЕНОСТИ 

1. Потврда о усаглашености је исправа о усаглашености коју именовано тело издаје на основу прегледа документације из тачке 2. овог прилога и потврђује да тип, односно модел електричне опреме испуњава захтеве из овог правилника који се на њу примењују.

2. Произвођач, његов заступник или увозник подноси захтев за издавање потврде о усаглашености именованом телу по свом избору.

Захтев мора да садржи наводе о идентификацији електричне опреме (произвођач, тип и/или модел), као и:

1) пословно име и адресу подносиоца захтева;

2) писану изјаву да исти захтев није поднет другом именованом телу;

3) документацију, која укључује декларацију о усаглашености и одговарајуће делове техничке документације из Прилога 2 овог правилника који омогућавају да се оцени усаглашеност електричне опреме са захтевима који се на ту електричну опрему примењују.
3. Именовано тело прегледа документацију из тачке 2. овог прилога како би оценило да ли тип, односно модел електричне опреме испуњава захтеве из овог правилника који се на њу примењују.

4. Именовано тело сачињава извештај о оцењивању у коме се наводе активности спроведене у складу са тачком 3. овог прилога и резултати тих активности. Не доводећи у питање обавезе које има према органу надлежном за именовање, именовано тело може да објави садржај сачињеног извештаја, у целости или делимично, искључиво уз претходно прибављену сагласност подносиоца захтева.

5. Ако тип, односно модел електричне опреме испуњава захтеве из овог правилника који се примењују на предметну електричну опрему, именовано тело сачињава и издаје подносиоцу захтева потврду о усаглашености. 

Потврда о усаглашености садржи, нарочито: пословно име произвођача; позивање на овај правилник, укључујући и број службеног гласила у коме је објављен; број потврде; врсту и, ако је одговарајуће трговачки назив електричне опреме; ознаку типа, односно модела електричне опреме чија се усаглашеност потврђује; кратак опис и закључке прегледа из тачке 4. овог прилога, као и податке потребне за идентификацију типа, односно модела електричне опреме чија се усаглашеност потврђује.

Ако тип, односно модел електричне опреме не испуњава одговарајуће захтеве из овог правилника, именовано тело одбија издавање потврде о усаглашености и о томе обавештава подносиоца захтева, наводећи детаљне разлоге за одбијање.

6. Евиденција о издатим потврдама о усаглашености
Именовано тело води и објављује на својој службеној интернет страници евиденцију о издатим потврдама о усаглашености и изводима из евиденције о издатим потврдама о усаглашености. Извод из евиденције о издатим потврдама о усаглашености, именовано тело издаје на захтев произвођача или његовог заступника, односно увозника, и садржи нарочито податке о идентификацији произвођача и врсте, као и типа, односно модела електричне опреме за коју је издата потврда о усаглашености, броју и датуму издавања те потврде.

7. Именовано тело органу надлежном за именовање и надлежном органу тржишног надзора, периодично или на захтев, доставља листе потврда о усаглашености које је одбило да изда, као и листе потврда о усаглашености и извода из евиденције о издатим потврдама о усаглашености које је издало.
Именовано тело обавештава друга именована тела о потврдама о усаглашености које је одбило да изда, а на њихов захтев, и о потврдама о усаглашености које је издало.

Именовано тело, на захтев надлежних органа и других именованих тела, доставља копије потврда о усаглашености. На захтев надлежних органа, именовано тело доставља и копије документације на основу које је издало потврду о усаглашености и резултата прегледа које је спровело.

Именовано тело чува примерак потврде о усаглашености, извештај о оцењивању из тачке 4. овог прилога, као и документацију коју је доставио подносилац захтева, најмање до истека важења потврде о усаглашености.

8. Произвођач, његов заступник, односно увозник мора да чува примерак потврде о усаглашености или извода из евиденције о издатим потврдама о усаглашености, тако да буде доступан надлежним органима, најмање десет година након што је последњи комад тог типа, односно модела електричне опреме стављен на тржиште.

9. Знак усаглашености
Произвођач, његов заступник, односно увозник ставља Српски знак усаглашености на сваку појединачну електричну опрему истог типа, односно модела електричне опреме описане у потврди о усаглашености.

ПРИЛОГ 4
МОДЕЛ ДЕКЛАРАЦИЈЕ О УСАГЛАШЕНОСТИ
Декларација о усаглашености се сачињава по следећем моделу, с тим да није обавезно да у наслову буде наведен број декларације:

Декларација о усаглашености (бр. XXXX)

1. Модел електричне опреме/Производ (назив производа, тип, шаржа или серијски број):

2. Пословно име и адреса седишта произвођача или пословно име, и адреса седишта његовог заступника:

3. За издавање ове декларације о усаглашености одговоран је искључиво произвођач.

4. Предмет декларације о усаглашености (идентификација електричне опреме којом се омогућава следљивост; може бити укључена и слика електричне опреме у боји, довољне јасноће, ако је то потребно за идентификацију електричне опреме).

5. Предмет декларације о усаглашености описан у тачки 4. усаглашен је са захтевима следећих прописа:

6. Позивање на примењене стандарде или позивање на техничке спецификације у којима су садржани захтеви за усаглашеност:

7. Ако је одговарајуће, пословно име и регистарски број именованог тела које је спровело поступак оцењивања усаглашености и издало исправу о усаглашености, као и број те исправе.
8. Додатне информације:

Потписано за и у име:

(место и датум издавања):

(име, функција) (потпис):
ПРИЛОГ 5
ЗНАК УСАГЛАШЕНОСТИ
1. CЕ знак
CЕ знак усаглашености се састоји од стилизованог латиничног словног знака „CЕˮ у следећем облику:

Висина CЕ знака износи, по правилу, најмање 5 mm.

Ако  се  CЕ  знак  смањује  или  увећава,  морају  да  се  узму  у  обзир пропорције приказане на овом цртежу.

2. Српски знак усаглашености
Српски знак усаглашености се састоји од три велика слова А повезана у облику једнакостраничног троугла (3А), изгледа и садржине као на слици:

Величина знака одређује се према висини В знака која може да има само заокружене вредности стандардних бројева према реду величина R10 изражених у милиметрима (mm) према српском стандарду SRPS А.А0.001 Стандардни бројеви - Редови стандардних бројева.

Висина В знака износи, по правилу, најмање 5 mm.

Уз Српски знак усаглашености се ставља регистарски број именованог тела из регистра именованих тела за оцењивање усаглашености, као и последње две цифре године издавања исправе о усаглашености, ако је то тело спроводило, односно учествовало у оцењивању усаглашености.

ПРИЛОГ 6
ЗАХТЕВИ КОЈЕ МОРА ДА ИСПУНИ ТЕЛО ЗА ОЦЕЊИВАЊЕ УСАГЛАШЕНОСТИ ДА БИ БИЛО ИМЕНОВАНО ЗА ОЦЕЊИВАЊЕ УСАГЛАШЕНОСТИ
1. Да би било именовано за обављање послова оцењивања усаглашености овог правилника, тело за оцењивање усаглашености мора да испуни захтеве из тач. 2-11. овог прилога.

2. Тело за оцењивање усаглашености мора да има статус правног лица регистрованог у Републици Србији.

3. Тело за оцењивање усаглашености мора да буде независно од свих страна заинтересованих за резултате оцењивања усаглашености („трећа странаˮ) и независно од организације и електричне опреме чију усаглашеност оцењује. 

Тело за оцењивање усаглашености које је члан пословног или професионалног удружења које представља организације укључене у активности пројектовања, производње, снабдевања, склапања, коришћења или одржавања електричне опреме чију усаглашеност оцењује, може бити именовано под условом да докаже своју независност и одсуство сукоба интереса.

4. Тело за оцењивање усаглашености, његов директор, односно чланови извршног одбора директора, извршни директори или чланови надзорног одбора и сл. тог тела (у даљем тексту: највише руководство), као и запослена и друга лица ангажована за спровођење активности оцењивања усаглашености (у даљем  тексту: особље) не смеју да буду пројектанти, произвођачи, испоручиоци, инсталатери, купци, корисници или одржаваоци електричне опреме чију усаглашеност оцењују, нити смеју да буду заступници било које од тих страна. Овим се не доводи у питање употреба електричне опреме која је неопходна за рад тог тела или употреба електричне опреме у личне сврхе. 

Највише руководство тела за оцењивање усаглашености, као и његово особље не смеју да буду директно укључени у активности пројектовања, производње, испоруке, инсталирања, коришћења или одржавања електричне опреме, нити да буду заступници било које стране укључене у те активности. Они не смеју да спроводе активности које би могле да утичу на њихово просуђивање и интегритет у вези са пословима оцењивања усаглашености за које су именована, што се нарочито односи на пружање консултантских услуга.

Тело за оцењивање усаглашености мора да обезбеди да активности његових огранака или подизвођача не угрожавају поверљивост, објективност и непристрасност у спровођењу активности оцењивања усаглашености.

5. Тело за оцењивање усаглашености и његово особље дужно је да спроводи активности оцењивања усаглашености са највишим степеном професионалног интегритета и са неопходном техничком компетентношћу у одређеној области и не сме да буде изложено било каквим притисцима или другим разлозима и утицајима, посебно финансијским, који би могли да утичу на доношење одлуке и резултате спроведених активности оцењивања усаглашености, нарочито од стране лица или група лица које су заинтересоване за резултате тих активности.

6. Тело за оцењивање усаглашености мора да буде компетентно за спровођење активности оцењивања усаглашености у складу са поступком оцењивања усаглашености за који тражи именовање, без обзира да ли те активности обавља то тело или се те активности обављају под његовом одговорношћу. 

За сваку врсту електричне опреме, као и за сваки поступак оцењивања усаглашености, за које тело за оцењивање усаглашености тражи именовање, то тело, и пре и после именовања, мора да има на располагању: 

1) особље са техничким знањем, као и довољним и одговарајућим искуством за обављање послова оцењивања усаглашености;

2) описе процедура у складу са којима се спроводи оцењивање усаглашености, при чему мора да се обезбеди транспарентност, као и старање о истоветној примени тих процедура. Такође, тело за оцењивање усаглашености мора да има и да примењује правила и процедуре којима су јасно разграничене активности оцењивања усаглашености које спроводи у својству именованог тела и активности које спроводи у другом својству или било које друге активности;

3) процедуре за извршавање активности оцењивања усаглашености које узимају у обзир одговарајуће аспекте организације испоручиоца и електричне опреме чију усаглашеност оцењује, као што су: величина, делатност и структура испоручиоца, ниво сложености технологије предметне електричне опреме, масовна или серијска природа производног процеса.

Тело за оцењивање усаглашености мора да располаже свим неопходним средствима како би могло да, на одговарајући начин, обавља техничке и административне послове у вези са активностима оцењивања усаглашености, као и да има приступ свој неопходној опреми или објектима.

7. Особље задужено за обављање послова оцењивања усаглашености, мора да има и:

1) одговарајуће стручно и техничко образовање и радно искуство, односно одговарајућу техничку и стручну обуку која обухвата све активности оцењивања усаглашености у вези са којима је тело именовано;

2) одговарајуће познавање захтева за оцењивање које спроводи и овлашћење за обављање тих оцењивања;

3) одговарајуће познавање и разумевање безбедносних циљева из члана 5. и Прилога 1 овог правилника, релевантних стандарда из чл. 14-16. овог правилника и релевантних одредаба закона којим се уређују технички захтеви за производе и оцењивање усаглашености и прописа који су донети на основу тог закона, посебно прописа којима се обезбеђује усклађеност са хармонизованим законодавством Европске уније;

4) способност припреме исправа о усаглашености, записа и извештаја о извршеним активностима оцењивања усаглашености у складу са овим правилником.

8. Непристрасност тела за оцењивање усаглашености, односно његовог највишег руководства и особља које спроводи активности оцењивања усаглашености мора да буде гарантована.

Зараде, накнаде, односно награде особља које спроводи активности оцењивања усаглашености не смеју да зависе од броја обављених оцењивања, нити од резултата таквих оцењивања.

9. Тело за оцењивање усаглашености мора да има закључен уговор о осигурању од одговорности за штету од професионалне делетаности.

10. Тело за оцењивање усаглашености и његово особље морају да поштују поверљивост података и информација у вези са оцењивањем усаглашености, у складу са законом. Овим се не доводе у питање обавезе које тело за оцењивање усаглашености има према надлежним органима. Права својине штите се у складу са законом.

11. Тело за оцењивање усаглашености мора да учествује у релевантним активностима организација за стандардизацију, односно да обезбеди да његово особље које спроводи активности оцењивања усаглашености буде упознато са активностима тих организација. 

